CELEX: 32013R0426
Language: hr
Date: 2013-05-08 00:00:00
Title: Uredba Komisije (EU) br. 426/2013 оd 8. svibnja 2013. o prilagodbi uredaba (EZ) br. 1120/2009, (EZ) br. 1121/2009 i (EZ) br. 1122/2009 o provedbenim pravilima za izravna plaćanja u Hrvatskoj

03/Sv. 068
            
            
               HR
            
            
               Službeni list Europske unije
            
            
               308
            
         32013R0426
   
               L 127/17
            
            
               SLUŽBENI LIST EUROPSKE UNIJE
            
            
               08.05.2013.
            
         
      UREDBA KOMISIJE (EU) br. 426/2013
   оd 8. svibnja 2013.
   o prilagodbi uredaba (EZ) br. 1120/2009, (EZ) br. 1121/2009 i (EZ) br. 1122/2009 o provedbenim pravilima za izravna plaćanja u Hrvatskoj
   EUROPSKA KOMISIJA,
   uzimajući u obzir Ugovor o pristupanju Hrvatske, a posebno njegov članak 3. stavak 4.,
   uzimajući u obzir Ugovor o pristupanju Hrvatske, a posebno njegov članak 50.,
   budući da:
   
               (1)
            
            
               Očekuje se da će Hrvatska pristupiti Uniji 1. srpnja 2013.
            
         
               (2)
            
            
               U skladu s odjeljkom 4.III. Priloga V. Ugovoru o pristupanju, povrat izravnih plaćanja dodijeljenih poljoprivrednicima u Hrvatskoj za kalendarsku godinu 2013. uvjetovan je primjenom od strane Hrvatske, prije pristupanja, pravila jednakih pravilima utvrđenima za takva izravna plaćanja u odgovarajućim uredbama Vijeća i Komisije. Hrvatska je odlučila nakon pristupanja primijeniti program jedinstvenih plaćanja. Stoga će 2013. biti prva godina primjene spomenutog programa u Hrvatskoj u skladu s poglavljem 3. glave III. Uredbe Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (1).
            
         
               (3)
            
            
               U Hrvatskoj bi odredbe o zadržavanju prodaje prava na plaćanja trebale biti jednake onima koje se primjenjuju u drugim državama članicama koje su regionalizirale program jedinstvenih plaćanja.
            
         
               (4)
            
            
               U skladu s člankom 57. stavkom 2. Uredbe (EZ) br. 73/2009 u vezi s člankom 21. Uredbe Komisije (EZ) br. 1120/2009 od 29. listopada 2009. o utvrđivanju detaljnih pravila za provedbu programa jedinstvenih plaćanja predviđenog u glavi III. Uredbe Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (2), nove države članice koje primjenjuju program jedinstvenih plaćanja mogu se koristiti nacionalnom rezervom za dodjelu prava na plaćanja ili povećati vrijednost prava na plaćanja ako poljoprivrednici provedu ulaganja u sektore podložne potpunom ili djelomičnom uključivanju vezane potpore u program jedinstvenih plaćanja. Referentno razdoblje koje se uzima u obzir za takva ulaganja povezano je s godinom uključivanja dotičnog sektora što ovisi o odluci države članice. Ista bi se odredba o ulaganjima trebala primjenjivati na Hrvatsku, budući da je Hrvatska primijenila vezanu potporu u određenim sektorima podložnima uključivanju u program jedinstvenih proizvodno nevezanih plaćanja. Stoga je primjereno odrediti rok do kojega se moraju provesti ulaganja u Hrvatskoj kako bi ih se moglo uzeti u obzir u smislu članka 21. stavka 1. Uredbe (EZ) br. 1120/2009.
            
         
               (5)
            
            
               Poglavljem 2. Uredbe (EZ) br. 1120/2009 utvrđuju se provedbena pravila za program jedinstvenih plaćanja u novim državama članicama koje su uvele program jedinstvenih plaćanja po površini. To bi se poglavlje trebalo odnositi i na Hrvatsku budući da je ona odlučila uvesti program jedinstvenih plaćanja od dana pristupanja.
            
         
               (6)
            
            
               Prilogom III. Uredbi Komisije (EZ) br. 1121/2009 od 29. listopada 2009. kojim se utvrđuju detaljna pravila za primjenu Uredbe Vijeća (EZ) br. 73/2009 u pogledu programa potpore za poljoprivrednike iz glava IV. i V. navedene Uredbe (3) utvrđuju se regije koje se smatraju prihvatljivima za primanje premije za koze, a Prilogom V. određuje se prosječna mliječnost navedena u članku 63. iste Uredbe. Dopisom od 14. rujna 2012. Hrvatska je Komisiji dostavila odgovarajuće informacije koje je potrebno uključiti u navedene priloge.
            
         
               (7)
            
            
               Člankom 3. Uredbe Komisije (EZ) br. 1122/2009 od 30. studenoga 2009. o utvrđivanju detaljnih pravila za provedbu Uredbe Vijeća (EZ) br. 73/2009 u pogledu višestruke sukladnosti, modulacije i integriranog administrativnog i kontrolnog sustava, u okviru programa izravne potpore za poljoprivrednike predviđenih u navedenoj Uredbi, kao i za provedbu Uredbe Vijeća (EZ) br. 1234/2007 u pogledu višestruke sukladnosti u okviru programa potpore predviđenog za sektor vina (4) utvrđuje se način određivanja referentnog omjera za održavanje trajnih pašnjaka na razini države članice u smislu članka 6. stavka 2. Uredbe (EZ) br. 73/2009. U tom je kontekstu primjereno uzeti u obzir pristupanje Hrvatske.
            
         
               (8)
            
            
               U skladu s člankom 57.a Uredbe (EZ) br. 73/2009 Hrvatska mora stvoriti posebnu nacionalnu rezervu za razminirano zemljište iz koje će se dodjeljivati prava na plaćanja za razminirana područja. Pravila utvrđena Uredbom (EZ) br. 1122/2009 koja se odnose na identifikaciju i prijavu prava na plaćanja kao i pravila koja se odnose na zahtjeve za dodjelu prava na plaćanja trebala bi obuhvaćati i prava na plaćanja za razminirana područja.
            
         
               (9)
            
            
               Stoga je potrebno na odgovarajući način prilagoditi uredbe (EZ) br. 1120/2009, (EZ) br. 1121/2009, (EZ) br. 1122/2009,
            
         DONIJELA JE OVU UREDBU:
   Članak 1.
   Prilagodba Uredbe (EZ) br. 1120/2009
   Uredba (EZ) br. 1120/2009 mijenja se kako slijedi:
   
               (1)
            
            
               U članku 16. stavku 3. dodaje se sljedeći podstavak:
               „Za Hrvatsku, postoci sniženja predviđeni stavcima 1. i 2. ovog članka primjenjuju se nakon što se od vrijednosti prava na plaćanja odbije franšiza koja je jednaka jediničnoj vrijednosti izračunanoj u skladu s člankom 59. stavkom 1. Uredbe (EZ) br. 73/2009.”
            
         
               (2)
            
            
               U članku 21. dodaje se sljedeći stavak:
               „3.   Za Hrvatsku, stavak 1. primjenjuje se mutatis mutandis na ulaganja provedena u sektorima podložnima uključivanju u program jedinstvenih plaćanja koji se u Hrvatskoj primjenjuje od 2013. U obzir se uzimaju samo ulaganja provedena prije 1. siječnja 2013.”
            
         
               (3)
            
            
               Naslov poglavlja 2. glave III. zamjenjuje se sljedećim:
               
                  
                     „Primjena programa jedinstvenih plaćanja u novim državama članicama koje su uvele program jedinstvenih plaćanja po površini i u Hrvatskoj.”
                  
               
            
         
               (4)
            
            
               U članku 28. stavak 1. zamjenjuje se sljedećim:
               „1.   Osim ako je ovim poglavljem određeno drugačije, ova se Uredba primjenjuje na nove države članice koje su uvele program jedinstvenih plaćanja po površini i na Hrvatsku.”
            
         Članak 2.
   Prilagodba Uredbe (EZ) br. 1121/2009
   Uredba (EZ) br. 1121/2009 mijenja se kako slijedi:
   
               (1)
            
            
               Prilog III. zamjenjuje se sljedećim:
               
                  „PRILOG III.
                  
                     PODRUČJA PRIHVATLJIVA ZA PREMIJE ZA KOZE
                  
                  
                              1.
                           
                           
                              Bugarska: čitavo državno područje države.
                           
                        
                              2.
                           
                           
                              Hrvatska: čitavo državno područje države.
                           
                        
                              3.
                           
                           
                              Cipar: čitavo državno područje države.
                           
                        
                              4.
                           
                           
                              Portugal: čitavo državno područje države, osim Azora.
                           
                        
                              5.
                           
                           
                              Slovenija: čitavo državno područje države.
                           
                        
                              6.
                           
                           
                              Slovačka: sva planinska područja u smislu članka 18. Uredbe (EZ) br. 1257/1999.”
                           
                        
            
         
               (2)
            
            
               U Prilogu V. umeće se sljedeći redak nakon „Francuska”:
               „Hrvatska 5 571”
            
         Članak 3.
   Prilagodba Uredbe (EZ) br. 1122/2009
   Uredba (EZ) br. 1122/2009 mijenja se kako slijedi:
   
               (1)
            
            
               U članku 3. dodaje se sljedeći stavak:
               „7.a   Za Hrvatsku, referentni omjer određuje se kako slijedi:
               
                           (a)
                        
                        
                           zemljište pod trajnim pašnjacima je zemljište pod trajnim pašnjacima koje su poljoprivrednici prijavili 2013. u skladu s člankom 13. stavkom 8. ove Uredbe.
                           Ne ubraja se zemljište koje je 2013. bilo pod trajnim pašnjacima i koje je pošumljeno u skladu s trećim podstavkom članka 6. stavka 2. Uredbe (EZ) br. 73/2009;
                        
                     
                           (b)
                        
                        
                           ukupna poljoprivredna površina je ukupna poljoprivredna površina koju su poljoprivrednici prijavili 2013.”
                        
                     
         
               (2)
            
            
               U članku 7. stavku 1. točka (f) zamjenjuje se sljedećim:
               
                           „(f)
                        
                        
                           vrsta prava, posebno posebna prava, predviđena člankom 44. Uredbe (EZ) br. 73/2009, prava na plaćanja iz posebne nacionalne rezerve za razminirano zemljište u Hrvatskoj predviđena člankom 57.a stavkom 10. Uredbe (EZ) br. 73/2009, prava dodijeljena u skladu s člankom 68. stavkom 1. točkom (c) Uredbe (EZ) br. 73/2009 te prava na plaćanja koja podliježu odstupanju u skladu s člankom 64. stavkom 2. Uredbe (EZ) br. 73/2009;”.
                        
                     
         
               (3)
            
            
               U članku 15. stavak 1. zamjenjuje se sljedećim:
               „1.   Zahtjevi za dodjelu ili, prema potrebi, povećanje prava na plaćanja u sklopu programa jedinstvenih plaćanja podnose se do datuma koji određuju države članice, ali najkasnije do 15. svibnja u prvoj godini provedbe programa jedinstvenih plaćanja, uklapanja vezane potpore, primjene članaka 46., 47. i 48. Uredbe (EZ) br. 73/2009 ili u godinama primjene članaka 41., 57., 57.a ili 68. stavka 1. točke (c) iste Uredbe. Međutim, Estonija, Latvija, Litva, Finska i Švedska mogu odrediti kasniji datum, ali ne nakon 15. lipnja.”
            
         Članak 4.
   Stupanje na snagu
   Ova Uredba stupa na snagu podložno stupanju na snagu Ugovora o pristupanju Hrvatske i na dan njegova stupanja na snagu.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. svibnja 2013.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 30, 31.1.2009., str. 16.
   
      (2)  SL L 316, 2.12.2009., str. 1.
   
      (3)  SL L 316, 2.12.2009., str. 27.
   
      (4)  SL L 316, 2.12.2009., str. 65.